CELEX: 32018R0083
Language: sl
Date: 2018-01-19 00:00:00
Title: Izvedbena uredba Komisije (EU) 2018/83 z dne 19. januarja 2018 o spremembi Priloge I k Uredbi (EU) št. 605/2010 glede seznama tretjih držav ali njihovih delov, iz katerih je dovoljen vnos pošiljk surovega mleka, mlečnih proizvodov, kolostruma in proizvodov na osnovi kolostruma (Besedilo velja za EGP. )

20.1.2018   
            
            
               SL
            
            
               Uradni list Evropske unije
            
            
               L 16/6
            
         IZVEDBENA UREDBA KOMISIJE (EU) 2018/83
   z dne 19. januarja 2018
   o spremembi Priloge I k Uredbi (EU) št. 605/2010 glede seznama tretjih držav ali njihovih delov, iz katerih je dovoljen vnos pošiljk surovega mleka, mlečnih proizvodov, kolostruma in proizvodov na osnovi kolostruma
   (Besedilo velja za EGP)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Direktive Sveta 2002/99/ES z dne 16. decembra 2002 o predpisih v zvezi z zdravstvenim varstvom živali, ki urejajo proizvodnjo, predelavo, distribucijo in uvoz proizvodov živalskega izvora, namenjenih prehrani ljudi (1), ter zlasti uvodnega stavka člena 8, prvega pododstavka člena 8(1) in člena 8(4) ter člena 9(4) Direktive,
   ob upoštevanju Uredbe Evropskega parlamenta in Sveta (ES) št. 854/2004 z dne 29. aprila 2004 o določitvi posebnih predpisov za organizacijo uradnega nadzora proizvodov živalskega izvora, namenjenih za prehrano ljudi (2), in zlasti člena 11(1) Uredbe,
   ob upoštevanju naslednjega:
   
               (1)
            
            
               Uredba Komisije (EU) št. 605/2010 (3) določa pogoje zdravstvenega varstva živali, javnozdravstvene pogoje in zahteve v zvezi z izdajo veterinarskih spričeval za vnos pošiljk surovega mleka, mlečnih proizvodov, kolostruma in proizvodov na osnovi kolostruma v Unijo ter seznam tretjih držav, iz katerih je dovoljen vnos takih pošiljk v Unijo.
            
         
               (2)
            
            
               V Prilogi I k Uredbi (EU) št. 605/2010 je naveden seznam tretjih držav ali njihovih delov, iz katerih je dovoljen vnos pošiljk surovega mleka, mlečnih proizvodov, kolostruma in proizvodov na osnovi kolostruma v Evropsko unijo, z navedbo vrste obdelave, ki se zahteva za take proizvode. Člen 4 Uredbe (EU) št. 605/2010 določa, da države članice odobrijo uvoz pošiljk mlečnih proizvodov iz surovega mleka krav, ovac, koz, bivolic ali, kadar je izrecno odobreno v Prilogi I k navedeni uredbi, iz enogrbih kamel (Camelus dromedarius) iz tretjih držav ali njihovih delov, v katerih je nevarnost slinavke in parkljevke, navedenih v stolpcu C navedene priloge, če so bili taki mlečni proizvodi obdelani ali pridobljeni iz surovega mleka, ki je bilo obdelano, kakor je določeno v navedenem členu.
            
         
               (3)
            
            
               Emirat Abu Dabi Združenih arabskih emiratov, ki je tretja država, ki je ni na seznamu Svetovne organizacije za zdravje živali, ki navaja države proste slinavke in parkljevke, je izrazil interes za izvoz v Unijo mlečnih proizvodov, pridobljenih iz surovega mleka enogrbih kamel, po fizikalni ali kemični obdelavi v skladu s členom 4 Uredbe (EU) št. 605/2010.
            
         
               (4)
            
            
               Dovoljenje za izvoz mlečnih proizvodov iz mleka enogrbih kamel je že bilo dodeljeno emiratu Dubaj z Izvedbeno uredbo Komisije (EU) št. 300/2013 (4). Obstoječi sistemi za nadzor v Abu Dabiju odsevajo obstoječe sisteme v Dubaju. Emirat Abu Dabi je inšpekcijskim službam Komisije poslal ustrezne informacije o obstoječih sistemih in nadzoru proizvodnje mlečnih proizvodov iz mleka enogrbih kamel.
            
         
               (5)
            
            
               Na podlagi navedenega je mogoče sklepati, da emirat Abu Dabi lahko zagotovi potrebna jamstva za zagotovitev, da so mlečni proizvodi iz surovega mleka enogrbih kamel, pridobljeni v emiratu Abu Dabi, v skladu z veljavnimi zahtevami zdravstvenega varstva živali in javnozdravstvenega varstva za uvoz mlečnih proizvodov iz tretjih držav ali njihovih delov, v katerih je nevarnost slinavke in parkljevke, navedenih v stolpcu C Priloge I k Uredbi (EU) št. 605/2010, v Unijo.
            
         
               (6)
            
            
               Da bi odobrili uvoz mlečnih proizvodov, pridobljenih iz mleka enogrbih kamel iz nekaterih delov ozemlja Združenih arabskih emiratov v Unijo, bi bilo treba emirat Abu Dabi dodati na seznam tretjih držav ali njihovih delov iz Priloge I k Uredbi (EU) št. 605/2010 z navedbo, da dovoljenje iz stolpca C navedenega seznama velja samo za mlečne proizvode, proizvedene iz mleka navedene vrste.
            
         
               (7)
            
            
               Črna gora je Komisijo zaprosila za dovoljenje za izvoz surovega mleka, mlečnih proizvodov, kolostruma in proizvodov na osnovi kolostruma v Unijo. Črna gora je tretja država, ki je na seznamu Svetovne organizacije za zdravje živali, ki navaja države proste slinavke in parkljevke brez cepljenja.
            
         
               (8)
            
            
               Komisija je v Črni gori izvedla veterinarske preglede. Rezultati takšnega nadzora so pokazali nekatere pomanjkljivosti, zlasti v zvezi z vprašanji javnega zdravja v obratih. Pristojni črnogorski organi trenutno obravnavajo navedene pomanjkljivosti.
            
         
               (9)
            
            
               Vendar je Črno goro na podlagi ugodnega zdravstvenega stanja glede slinavke in parkljevke v Črni gori primerno dodati v stolpec A Priloge I k Uredbi (EU) št. 605/2010. To dodajanje na seznam Priloge I ne bi smelo vplivati na obveznosti, ki izhajajo iz drugih določb zakonodaje Unije v zvezi z uvozom v Unijo ali dajanjem na trg v Uniji proizvodov živalskega izvora, zlasti tistih glede uvrstitve obratov na seznam iz člena 12 Uredbe (ES) št. 854/2004.
            
         
               (10)
            
            
               Uredbo (EU) št. 605/2010 bi bilo zato treba ustrezno spremeniti.
            
         
               (11)
            
            
               Ukrepi iz te uredbe so v skladu z mnenjem Stalnega odbora za rastline, živali, hrano in krmo –
            
         SPREJELA NASLEDNJO UREDBO:
   Člen 1
   Razpredelnica iz Priloge I k Uredbi (EU) št. 605/2010 se spremeni:
   
               (a)
            
            
               vnos za Združene arabske emirate se nadomesti z naslednjim:
               
                           „AE
                        
                        
                           Emirata Abu Dabi in Dubaj Združenih arabskih emiratov (1)
                        
                        
                           0
                        
                        
                           0
                        
                        
                           + (2)“
                        
                     
         
               (b)
            
            
               za vnosom za Maroko se vstavi naslednji vnos:
               
                           „ME
                        
                        
                           Črna gora
                        
                        
                           +
                        
                        
                           +
                        
                        
                           +“
                        
                     
         Člen 2
   Ta uredba začne veljati dvajseti dan po objavi v Uradnem listu Evropske unije.
   
      Ta uredba je v celoti zavezujoča in se neposredno uporablja v vseh državah članicah.
      V Bruslju, 19. januarja 2018
      
         
            Za Komisijo
         
         
            Predsednik
         
         Jean-Claude JUNCKER
      
   
   
      (1)  UL L 18, 23.1.2003, str. 11.
   
      (2)  UL L 139, 30.4.2004, str. 206.
   
      (3)  Uredba Komisije (EU) št. 605/2010 z dne 2. julija 2010 o pogojih zdravstvenega varstva živali, javnozdravstvenih pogojih in veterinarskih spričevalih za vnos surovega mleka, mlečnih proizvodov, kolostruma in proizvodov na osnovi kolostruma, namenjenih za prehrano ljudi, v Evropsko unijo (UL L 175, 10.7.2010, str. 1).
   
      (4)  Izvedbena uredba Komisije (EU) št. 300/2013 z dne 27. marca 2013 o spremembi Uredbe (EU) št. 605/2010 o pogojih zdravstvenega varstva živali, javnozdravstvenih pogojih in veterinarskih spričevalih za vnos surovega mleka in mlečnih proizvodov, namenjenih za prehrano ljudi, v Evropsko unijo (UL L 90, 28.3.2013, str. 71).